钦定古今图书集成/明伦汇编/闺媛典/第102卷 > 皇清八 > 张𤐣妻杜氏
## 钦定古今图书集成/明伦汇编/闺媛典/第102卷 > 皇清八 > 张𤐣妻杜氏

按《合肥县志》：“杜氏本定远人，适诸生张𤐣。𤐣婴弱疾不起，杜刲股进药，不效。𤐣亡，哀号欲以身殉，辄为家人救免。后绐侍婢寝，自经死，年二十。𤐣父启元白发跄踉，向人陈请，得具题旌表。”

===佘达远妻钱氏===

按《无为州志》：“钱氏，大理卿策之女孙，廪生人，赡女也。年十七，适武昌节推佘有灏之子达远。顺治乙酉，翁随左镇投诚，至江宁大淳关，兵噪逼舟。时达远在运漕，氏知不免，以幼子付乳母李氏，投江而死，时年二十。”